次韵簽判張太博移竹
作者：蘇頌
朝代：宋

paragraphs: 梁苑有脩竹，移來正得時。
新開一齋館，分植兩軒墀。
璅碎青金影，纖圓碧玉枝。
物應人共美，性與地兼宜。
漸喜聲成韵，毋傷色暫衰。
寧因惡土變，自與好風期。
窗闥常相對，闌干不用施。
看憐朝露爽，坐覺晝陰遲。
擬富非侯等，親鄰見鳳姿。
燕杯留几席，畫筆置藩籬。
護長防將折，刪枯欲更滋。
破憂談將解，化恐誤仙騎。
節聳蛟螭骨，苞翻虎豹皮。
竿長終勁挺，根困任離披。
肯顧柯亭賞，休思渭水持。
吟餘毫亦健，灌罷器頻欹。
戴譜須書此，淇園未羨之。
七賢嘗伴侶，六逸重猶夷。
緬繼斯人躅，如吹仲氏篪。
蕭然發清思，頼爾作良知。